Scrabble

Sejarah

Permainan Scrabble mulanya diciptakan di tahun 1938 dengan nama "Criss-Crosswords" oleh seorang jurutera bernama Alfred Mosher Butts. Permainan ini merupakan penyempurnaan dari permainan Lexiko yang diciptanya terdahulu, tetapi dilengkapi papan permainan dan cara bermain seperti teka silang kata. Permainan tetap menggunakan keping huruf seperti Lexiko yang dibuat berdasarkan hasil perhitungan taburan kekerapan penggunaan huruf dalam bahasa Inggeris yang tertera dalam pelbagai sumber termasuk artikel akhbar The New York Times. Alfred Butts menghasilkan sendiri permainan ini dan menawarkannya kepada berbagai perusahaan mainan besar tapi tidak berjaya.
Pada tahun 1948, James Brunot yang berasal dari Newtown, Connecticut membeli hak menghasilkan permainan "Criss-Crosswords" dengan janji membayar satu royalti kepada Butts daripada setiap unit yang terjual. Sebagai pemilik yang baru, Brunot menamakan semula permainannya sebagai "Scrabble", sebuah kata dalam bahasa Inggeris yang bererti "meraba-raba mencari". Brunot hanya sedikit mengubah kotak-kotak "bonus" pada papan permainan, dan meringkaskan peraturan permainan. Pada tahun 1949, Brunot sekeluarga membuat set permainan Scrabble dalam sebuah bekas bangunan sekolah yang diubah suai di Dodgington, Newtown. Mereka menghasilkan 2,400 set setahun, tetapi kerugian wang. Kononnya, Scrabble akhirnya mengorak langkah pada tahun 1952 apabila Jack Strauss, presiden Macy's, bermain Scrabble ketika bercuti. Selepas pulang dari cutinya, terkilan rasanya apabila kedainya tidak menjual permainan ini, lalu menempah sepukal barangan untuk dijual dengan melaungkan cogan kata "semua orang mesti ada satu."
Pada tahun 1953, Brunot menjual hak penghasilan permainan Scrabble kepada Selchow and Righter, karena kapasitas produksi tidak mampu lagi memenuhi permintaan. Seperti Parker Brothers dan Milton Bradley, Selchow and Righter pernah sekali menolak permainan Scrabble. Di United Kingdom dan Australia, Scrabble mula dipasarkan oleh J. W. Spear & Sons pada 19 Januari 1955. Kini, J. W. Spear & Sons merupakan anak syarikat Mattel Pada tahun 1986, Selchow and Righter menjual permainan ini kepada Coleco yang kemudian menjualnya lagi kepada Hasbro.

Tatatanda

Pada sistem tatatanda kegunaan kejohanan, lajur papan permainan berlabel huruf A hingga O, sedangkan barisnya berlabel nombor 1 hingga 15. Setiap langkah permainan dicatat dalam buku nota dalam format xy KATA mata atau KATA xy mata. Lajur dan baris tempat huruf pertama diletakkan dinyatakan dengan koordinat x dan y, manakala huruf besar digunakan untuk mencatat kata yang disusun. Walaupun tidak wajib, perkataan tambahan yang terbentuk dari perkataan utama kadang-kadang juga dicatat selepas perkataan utama dengan pemisah berupa garis miring. Apabila perletakan satu keping membentuk dua perkataan baru yang dibaca mendatar dan menegak, penatatanda boleh memilih salah satu perkataanya sebagai perkataan utama.
Apabila keping kosong digunakan untuk membentuk kata utama, huruf yang dimaksudkan harus ditulis dengan huruf kecil, atau ditulis di dalam kotak berbentuk segiempat sama pada tatatanda yang ditulis tangan. Tanda kurungan juga adakalanya digunakan untuk menulis huruf yang dibuat dengan keping kosong, tapi amalan ini boleh menimbulkan kekeliruan. Bila digunakan sewaktu menyusun kata, huruf yang sudah ada di atas papan permainan juga ditulis dengan tanda kurungan.
Contoh:
A(D)DITiON(AL) D3 74
Huruf "D", dan perkataan "AL" sudah tersusun sedia di atas papan permainan. Keping kosong digunakan untuk melambangkan huruf "i" yang kedua. Huruf pertama dari perkataan yang dibuat diletakkan pada koordinat "D3", dengan jumlah 74 mata.

Perkataan yang boleh digunakan

Semua perkataan yang terdaftar sebagai lema utama dalam kamus yang terpilih, begitu juga dengan bentuk terbitannya.
Pada permainan Scrabble berbahasa Inggeris, perkataan berikut tidak boleh digunakan dalam permainan: kata ganti nama yang mesti berhuruf besar, perkataan bahasa asing, atau perkataan hanya terdapat sebagai sebahagian dari frasa (seperti "brac" dalam "bric-à-brac"), kecuali jika juga terdaftar sebagai salah satu lema. Kata "Jack" memanglah kata ganti nama diri tapi boleh digunakan dalam permainan, kerana "jack" di dalam kamus memiliki erti lain ("bicu"). Singkatan dan akronim tidak boleh digunakan dalam permainan. Asalkan memenuhi kriteria tadi, perkataan yang berlainan ejaannya, slanga, kata kesat, perkataan kuno atau lapuk, atau jargon (bahasa golongan tertentu) atau sebagainya boleh dimainkan.
Di kejohanan Scrabble, pihak penganjur menggunakan daftar kata rasmi yang tersedia. Daftar kata ini biasanya disusun dari gabungan pelbagai kamus peringkat perguruan tinggi, ditambah kamus rasmi sebagai sokongan. Dalam kejohanan Scrabble bahasa Inggeris, daftar kata yang disusun biasanya terdiri dari perkataan piawai yang panjangnya antara 2 hingga 9 huruf, dan biasa dimainkan dalam Scrabble. Alasannya, kata yang terdiri dari 1 huruf tidak boleh dipakai dalam permainan, dan perkataan bahasa Inggreis yang melebihi sembilan huruf adalah sangat jarang (apalagi muatan rak hanya 7 huruf).
Daftar perkataan bahasa Inggeris yang popular digunakan dalam pertandingan adalah North American 2006 Official Tournament and Club Word List, Edisi ke-2 (OWL2). Daftar ini digunakan secara rasmi untuk perlawanan kelab Scrabble Amerika, Kanada, Israel, dan Thailand, tepat pada 1 Mac 2006. Daftar yang digunakan untuk pertandingan sekolah adalah Thomas Bowdler Official Scrabble Players Dictionary, Edisi ke-4 (OSPD4), dan Official Scrabble Words (OSW) dari England. Edisi sebelumnya dari OWL2 dan OSPD4 harus ditambahkan dengan ralat asal tapak web National Scrabble Association. Pertandingan di Amerika Utara menggunakan Long Words List untuk menyemak kata-kata yang panjang, sedangkan di England pula Chambers Dictionary digunakan (tetapi mungkin tidak lama lagi digantikan dengan Collins Dictionary). Laman permainan Scrabble di Internet menggunakan beberapa versi dari Tournament Word List (TWL) yang merupakan gabungan OWL2 dan Long Words List.

Program komputer

Scrabble sering dijadikan bahan pemerhatian oleh para pemerhati dan peminat kecerdasan buatan. Sekadar bermain dengan menyusun kata-kata bernilai tinggi tidak semestinya merupakan strategi terbaik, sehingga komputer perlu diajar dengan sebanyak mana percaturan yang lebih cerdik agar lebih pintar.
Maven ialah sejenis atur cara komputer ciptaan Brian Sheppard yang direka untuk bermain Scrabble dengan dilengkapi kecerdasan buatan. Salah satu versi program Maven digunakan pada versi rasmi permainan komputer Scrabble keluaran Atari di Amerika Utara. Maven juga digunakan dalam perisian rasmi Scrabble yang dijual oleh syarikat Funkitron, dan Ubisoft untuk pengedaran di luar Amerika Utara. Selain itu, versi sumber terbuka permainan komputer Scrabble juga tersedia dengan nama Quackle.